Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 319/07)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„ÚJFEHÉRTÓI MEGGY“

ELi nr: PGI-HU-02411 – 15.2.2018

KPN ( ) KGT (X)

1. Nimetus(ed)

„Újfehértói meggy“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ning töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilise tähisega hapukirsside „Újfehértói meggy“ tootmiseks võib kasutada järgmiste Újfehértó uurimisjaamas välja valitud liigi Prunus cerasus L. sortide vilju, mis on mõeldud värskelt tarbimiseks või töötlemiseks: ’Újfehértói fürtös’, ’Kántorjánosi 3’, ’Debreceni bőtermő’, ’Éva’ ja ’Petri’.

Kaitstud geograafilise tähisega hapukirsil „Újfehértói meggy“ on järgmised kvaliteediomadused:

— kest: alati läikiv, tumepunane kuni bordoopunane;

— viljaliha: tugev, keskmine teinturier, v.a sort ’Debreceni bőtermő’;

— maitse: mõruvaba, ühtlaselt magus ja hapukas; sordid ’Kántorjánosi 3’ ja ’Éva’ on veidi hapukamad;

— suhkrusisaldus: vähemalt 14 Brixi kraadi;

— suhkru ja happe vahekord: 8–20;

— üldhappesus: 0,6–1,5 %;

— vilja minimaalne läbimõõt: 19 mm.

Värskelt tarbimiseks mõeldud viljad korjatakse siis, kui need on 80–90 % küpsed. Töötlemiseks mõeldud viljad korjatakse siis, kui need on täiesti küpsed, st kui kõik võra sees olevad viljad eralduvad hõlpsalt varre küljest.

Värskelt tarbimiseks müümisel peavad viljal olema järgmised omadused: see on terve ja kahjustamata; see on varrega; see on puhas ja nähtavate võõrkehadeta ning see on veatu, ilma mädaplekkide, taimekahjurite või taimekaitsevahenditeta. Töötlemiseks müümisel ei pea vili koos varrega olema.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Täpsustage tootmise erietapid, mis peavad toimuma määratletud geograafilises piirkonnas

Kõik hapukirsside „Újfehértói meggy“ tootmisetapid peavad toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toote pakend on valmistatud puidust, papist, plastist või hingavast polümeerkilest ning toote kaal jääb vahemikku 250 g kuni 10 kg. Seda võib müüa lahtiselt tööstuslikuks töötlemiseks või otse tarbijatele. Pakend tagab vilja omaduste säilimise ja vilja terveks jäämise.

Toodet võib säilitada külmkambrites, kus temperatuur ei lange alla 2 °C ja suhteline niiskus ei ületa 80 %; toote „Újfehértói meggy“ värskuse säilitamiseks võib vilju hoida külmkambris kuni kolm nädalat.

Vilja värskuse säilitamiseks ja terveks jäämiseks ning kvaliteedi halvenemise ärahoidmiseks peab toote „Újfehértói meggy“ pakendamine toimuma punktis 4 määratletud geograafilises piirkonnas, sest korduv käitlemine ja transportimine võivad kesta kahjustada, põhjustades vilja mädanemist ja muutes selle turustamiskõlbmatuks.

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Geograafilist tähist võib kasutada üksnes Szabolcs-Szatmár-Beregi komitaadi järgmiste munitsipaliteetide haldusterritooriumilt pärit ja seal kasvanud hapukirsside puhul:

Érpatak, Geszteréd, Kálmánháza, Nagykálló, Nyíregyháza-Bálinbokor, Nyíregyháza-Butyka, Nyíregyháza-Császárszállás, Nyíregyháza-Lászlótanya, Nyíregyháza-Újsortanya ja Újfehértó.

5. Seos geograafilise piirkonnaga

Toote „Újfehértói meggy“ ja geograafilise piirkonna vaheline seos põhineb kvaliteedil, mille tähtsamad elemendid on toodud allpool.

Looduslikud tegurid

geograafiline piirkond asub Szabolcs-Szatmár-Beregi komitaadi Nyírségi piirkonna keskel. Hapukirsse kasvatatakse selles Tisza jõe lammi kohale kerkivate eraldatud, 20–50 m kõrguste mägede piirkonnas.

Nyírségi keskosas on aasta keskmine sademete hulk 570–590 mm, kuid mõnes kohas võib see jääda vahemikku 550–600 mm. Sademete hulk kasvuperioodil on umbes 420 mm, millest 65–78 mm sajab juunis, ning see on hapukirsside „Újfehértói meggy“ kasvatamiseks sobiv. Aasta keskmine temperatuur on 9,3–9,9 °C. Viimased pakasepäevad on aprilli keskel. Kõige soojem kuu on juuli, mil temperatuur on 20,2–20,7 oC, mis on 1–2 oC madalam kui Alföldi muudes piirkondades. Selles geograafilises piirkonnas on suvekuumus mõõdukam kui mujal Alföldis, sest öine jahenemine on siin märkimisväärne isegi suvel. Kuna kevad algab siin hiljem kui ümbritsevates piirkondades, jäävad hapukirsi õied tavaliselt kevadkülmast kahjustamata. Geograafilist piirkonda iseloomustab päevaste ja öiste temperatuuride suur kõikumine hapukirsside „Újfehértói meggy“ kasvuperioodil. Väga soe ilm algab selles piirkonnas pärast juuli keskpaika, kuid selleks ajaks on hapukirsid juba koristatud. Aastane päikesevalguse hulk jääb vahemikku 1 950 – 2 030 tundi, millest 760–800 on suveperioodil.

Nyírségis on aastane sademete hulk 550–600 mm. „Újfehértói meggy“ kasvuperiood on märjem, sest kõige rohkem sademeid on hiliskevadel ja varasuvel.

Määratletud geograafilise piirkonna peamine pinnasetüüp on liivmuld liivakivikaljusid katva huumusekihiga. Sellist pinnast iseloomustab huumusesisaldus üle 1 % ja 40 cm pealismulda. See on hea veeläbilaskvuse ja -mahutavusega, õhurikas ega kuiva kergesti ning selles sisalduvate toitainete rohkus annab hea saagi. Mulla lämmastikuvaru suurendamine võib saaki oluliselt suurendada. Lisaks eespool nimetatud pinnasetüübile leidub ka punakaspruunide metsamuldade suuremaid või väiksemaid lappe, mille huumusesisaldus varieerub vahemikus 1–1,5 %. Sellise mulla veerežiimi omadused on head, kuna mõõdukas läbilaskvus on kombineeritud hea veekogumisvõimega. Selle õhurikkus ja toitainetega varustatus on täiendavad positiivsed tegurid. Hapukirsside „Újfehértói meggy“ tootmise nõuete võrdlus määratletud geograafilise piirkonna omadustega näitab nende suurepärast kokkulangevust ning ei ole vaid juhus, et hapukirsikasvatus algas just siin 17. sajandi teisel poolel ja et Újfehértó hapukirsi sort 'fürtös' on siit pärit või et enamik Szabolcs-Szatmár-Beregi komitaadi hapukirsi saagist on siit pärit.

Inimtegurid

Kohalik valikaretus

suure saagikusega hapukirsisordid, mida tuntakse kohalikult ’Fehértói csüngős Pándy’ või ’Fehértói fürtös Pándy’ nime all, muutusid Újfehértós ja selle ümbruses üldlevinuks 20. sajandi esimesel poolel. 1960. aastatel Újfehértó uurimisjaamas dr Ferenc Pethő juhtimisel alanud kohaliku valikaretuse käigus koguti Újfehértós ja selle ümbruses varre küljest hõlpsalt eralduvate isetolmlevate, kvaliteetsete ja suure saagikusega viljade kloonid. Nende seast valiti kõige sobivamate omadustega hapukirsikloon, mida katsetati P2 katsemärgiga, ja see liigitati 1970. aastal nime ’Újfehértói fürtös’ all riiklikult tunnustatud sordiks. Kohalikku valikaretust laiendati piirkonda ümbritsevatesse munitsipaliteetidesse. Siin kogutud sorte katsetati ka Újfehértós ning parimad sordid pälvisid samuti riikliku tunnustuse (’Debreceni bőtermő’, ’Kántorjánosi 3’, ’Petri’, ’Éva’).

Spetsiaalne viljeluskultuur

„Újfehértói meggy“ sordid kasvatavad rippuvaid võrasid ja kuna nad on vastuvõtlikud paljastumisele, tuleb neid igal aastal korrapäraselt lõigata. Seetõttu püütakse võrale ühtlase valguse tagamiseks säilitada lõikamisel selle koonilist ehk koonusjat kuju.

Võra kujundamisel pungade eemaldamise käigus eemaldatakse kõik vertikaalsed – või kui tüügas puudub, siis allapoole rippuvad – pungad, jättes võsudele keskteljelt 1–2 cm tüüka. Pärast pungade eemaldamist on külgokstele allesjäänud pungadel kalaluustruktuur. Samasugust lõikamisviisi kasutatakse viljakandvatel puudel. Koonilist kuju kasutatakse ka külgokste suhtes avatud võrade puhul, mida koristatakse mehaaniliselt.

Eripära

Hapukirss „Újfehértói meggy“ on mõruvaba, bordoopunast kuni tumepunast värvi kestaga, teinturier (v.a sort ’Debreceni bőtermő’) ning selle maitse on meeldivalt magus ja hapukas (sortide ’Újfehértói fürtős’, ’Debreceni bőtermő’ ja ’Petri’ viljade puhul) või kergelt hapukas (sortide ’Kántorjánosi 3’ ja ’Éva’ viljade puhul).

See eripära tuleneb geograafilise piirkonna kliima- ja mullastikutingimustest ning inimeste teadmistest (sordivalik ja spetsiaalne viljeluskultuur) hapukirsside „Újfehértói meggy“ kohta.

Seos geograafilise piirkonnaga

Geograafiline piirkond on suhteliselt päikesepaisteline (950 – 1030 tundi), mis aitab anda tootele „Újfehértói meggy“ eriomase bordoo- või tumepunase värvuse.

Päevaste ja öiste temperatuuride suure kõikumise ja viljade suhkrusisalduse vahel on lineaarne regressioonisuhe. Kuna kasvuperioodil on geograafilise piirkonna päevased ja öised temperatuurid oluliselt erinevad, on hapukirssidel „Újfehértói meggy“ suur suhkrusisaldus (vähemalt 14 Brixi kraadi), mis annab neile meeldivalt magusa ja hapuka või kergelt hapuka maitse.

Kasvuperioodil geograafilises piirkonnas esineva suurema sademete hulga ja selle keskmise tihedusega huumusrikka liivmulla hea veeläbilaskvuse koosmõjul on viljal väike happesisaldus (üldhappesus 0,6–1,5 %), mis annab samuti hapukirssidele „Újfehértói meggy“ iseloomuliku meeldivalt magusa või hapuka või kergelt hapuka maitse.

„Újfehértói meggy“ võra koonusekujuliseks lõikamiseks kasutatav spetsiaalne viljelusviis tagab viljadele küpsemise ajal palju valgust, mis aitab kaasa viljade bordoo- või tumepunase värvuse ning magusa või hapuka või kergelt hapuka maitse tekkele.

Esimene Újfehértó uurimisjaamas valitud sort oli ’Újfehértói fürtös’, mille viljad said kodu- ja välismaal tuntuks ’Újfehértói’ nime all. Kuna ka muud valitud sordid (’Debreceni bőtermő’, ’Petri’, ’Kántorjánosi 3’ ja ’Éva’) on seotud Újfehértó piirkonnaga, hakati ka nende vilju nimetama ühiselt nimega „Újfehértói meggy“.

Alates 2008. aastast on igal aastal korraldatud toodet „Újfehértói meggy“ tutvustavat festivali. Festivali küpsetus- ja toiduvalmistamisvõistlustel valmistatakse hapukirssidest „Újfehértói meggy“ kooke, struudleid ja muid roogi.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://gi.kormany.hu/foldrajzi-arujelzok

(1) ELT L 343, 14.12.2012, lk 1.